In-numru wieħed fid-dinja Rafael Nadal għeleb l-isfida tal-Arġentin Juan Martin del Potro biex ikkwalifika għall-finali tal-Open tal-Istati Uniti li se tintlagħab il-Ħadd. Hu se jaffronta avversarju li żgur ħadd ma stenna li kien se jkun fil-finali, lit-tennista mill-Afrika t’Isfel Kevin Anderson. Dan tal-aħħar għeleb lill-Ispanjol Pablo Carreno Busta ta’ Spanja bi skor ta’ 4-6 7-5 6-3 6-4. Nadal rebaħ il-konfront kontra del Potro 4-6 6-0 6-3 6-2. Del Porto ma irnexxilux ikompli minn fejn ħalla mill-partita li fiha kien għeleb lill-veteran Roger Federer u kellu jċedi għall-isfida ta’ Nadal li minn naħa tiegħu se jkun qed jipprova jirbaħ l-Open tal-Istati Uniti għat-tielet darba fil-karriera tiegħu. Il-Ħadd Anderson se jkun qed jipprova jwettaq missjoni li sa ftit ġimgħat ilu dehret impossibbli.